Փառատոնի մեկնարկը տրվեց Ախալքալաքի Սուրբ Խաչ եկեղեցում, Տեր Եղիշե ավագ քահանա Հարությունյանը մատուցեց սուրբ պատարագ: Ախալքալաքի Սուրբ Խաչ եկեղեցու հոգևորական Տեր Տաթև քահանա Մարուքյանը ներկայացրեց օրվա խորհուրդը, ինչպես նաև ընթերցեց Հայաստանի առաջին Հանրապետության և Մայիսյան հերոսամարտերի 100-ամյակի առիթով Ն.Ս.Օ.Տ.Տ. Գարեգին Բ Ամենայն Հայոց Կաթողիկոսի Կոնդակը: Պատարագի ավարտին ներկաները հրավիրվեցին Ախալքալաքի Սուրբ Խաչ եկեղեցու բակ՝ մասնակից լինելու Հարիսայի փառատոնին։ Եկեղեցու բակում Տեր Տաթև քահանա Մարուքյանը ներկայացրեց հարիսա պատրաստելու ավանդությունը, շնորհավորեց փառատոնի կապակցությամբ, անդրադարձ կատարելով Բուն Բարեկենդանի օրվա խորհրդին՝ Սուրբ Զատիկին նախորդող Մեծ Պահքի 48-օրյա ժամանակաշրջանին, մաղթեց ներկաներին մարմնապես ամրացած, հոգով և հավատքով հզորացած պատրաստվել դիմավորելու Փրկչի հրաշափառ Հարության տոնը: